Folketing
1999-11-16

Det bliver interessant her på falderebet. Jeg vil godt spørge den anden tilstedeværende minister, økonomiministeren, hvad Det Radikale Venstres svar er på det spørgsmål, som skatteministeren lige har stillet, nemlig om tiden er inde til, at man går fra enstemmighed på erhvervsskatteområdet over til kvalificeret flertal. For opfattelsen, havde jeg nær sagt, uden for dette hus er da, at Socialdemokratiet har ændret sig, men det kan jo da være, man er blevet stoppet i sidste øjeblik, og det var jo en interessant oplysning at få, men det venter jeg svar på fra økonomiministeren. Skatteministeren siger, at det er kvantitative lempelser, som skal gennemføres gradvis frem mod år 2003. Så vil jeg gerne høre: Hvor mange flere cigaretter må danskerne tage med, hvor mange flere liter spiritus må danskerne tage med i medfør af 24-timers-reglen? Altså, hvad er regeringens oplæg på dette område, og vil det i givet fald komme med i denne her redegørelse, som altså ikke må hedde en handlingsplan, men som så kan hedde en redegørelse, selv om jeg har svært ved at se den store forskel? Til sidst: Jeg fik ikke svar på et spørgsmål til skatteministeren, og det er, om regeringen er enig med OECD i, at på trods af den demografiske ændring i Danmark, altså de mange flere ældre, vil det fortsat være muligt at finansiere opgaven, selv om man reducerer det danske skattetryk. Det siger OECD. Er regeringen enig i, at det er en mulighed?